អ្នក​បើក​បរ​យន្ត​ហោះ​ឥណ្ឌា​ដែល​ប៉ាគីស្ថាន​ចាប់ខ្លួន​ បាន​វិល​ត្រឡប់​ទៅ​កាន់​មាតុ​ភូមិ​​វិញ
ក្នុង​សេចក្តី​ថ្លែងការណ៍​ដ៏​ខ្លីមួយ ​លោក ​R. G. K. Kapoor ​សេនា​ប្រមុខ​រង​កងទ័ព​អាកាស​ឥណ្ឌា ​បាន​និយាយ​ថា កង​ទ័ព​អាកាស​ឥណ្ឌា​មាន​ការ​សប្បាយ​រីករាយ​ដោយ​បាន​ទទួល​លោក​ត្រឡប់​មក​វិញ​ ហើយ​ថា ​លោក​នឹង​ទទួល​ការ​ពិនិត្យ​សុខភាព។
អ្នកបើកបរយន្តហោះឥណ្ឌាម្នាក់ដែលប្រទេសប៉ាគីស្ថានចាប់ខ្លួន បន្ទាប់ពីយន្តហោះចម្បាំងរបស់លោកបានធ្លាក់នៅតំបន់ Kashmir បានត្រូវប្រគល់ឲ្យឥណ្ឌាវិញនៅឯផ្លូវ Wagah ចំណុចឆ្លងកាត់ព្រំដែនរវាងប្រទេសទាំង២។ មេបញ្ជាការ Abhinandan Varthaman បានដើរឆ្លងកាត់ច្រកទ្វាចូលក្នុងប្រទេសឥណ្ឌា ២ថ្ងៃបន្ទាប់លោកបានត្រូវគេចាប់ខ្លួន។ ការវិលត្រឡប់របស់លោកវិញត្រូវគេរំពឹងនឹងបញ្ចៀសជម្លោះកាន់តែធំឡើងរវាងប្រទេសដែលមានអាវុធនុយក្លេអ៊ែរទាំង២នេះ។ លោក Shah Mahmood រដ្ឋមន្រ្តីការបរទេសប៉ាគីស្ថានបានប្រាប់ពួកសមាជិកសភាកាលពីថ្ងៃសុក្រថា៖ «នេះជាកាយវិការសន្តិភាពនិងកាត់បន្ថយបញ្ហា អ្នកបើកបរយន្តហោះឥណ្ឌាដែលត្រូវបានយើងចាប់ខ្លួន នឹងត្រូវដោះលែងនៅថ្ងៃនេះ»។ ក្នុងសេចក្តីថ្លែងការណ៍ដ៏ខ្លីមួយ លោក R. G. K. Kapoor សេនាប្រមុខរងកងទ័ពអាកាសឥណ្ឌា បាននិយាយថា កងទ័ពអាកាសឥណ្ឌាមានការសប្បាយរីករាយដោយបានទទួលលោកត្រឡប់មកវិញ ហើយថា លោកនឹងទទួលការពិនិត្យសុខភាព។ មនុស្សមួយក្រុមធំបានប្រមូលផ្តុំគ្នានៅចំណុចឆ្លងកាត់ខាងព្រំដែនឥណ្ឌាដើម្បីផ្តល់បដិសណ្ឋារកិច្ចដ៏ខ្លាំងក្លាដល់បុរសម្នាក់ដែលពួកគេបានសរសើរថា ជាវីរបុរសនៅក្នុងប្រទេសឥណ្ឌា។ រហូតមកទល់ថ្ងៃនេះ ពួកគេបានគ្រវីទង់ជាតិឥណ្ឌា រាំ ទះស្គនិងអបអរសាទរ ក៏ប៉ុន្តែ ពួកគេជាច្រើនបានវិលត្រឡប់ទៅវិញដោយការអាក់អន់ចិត្ត បន្ទាប់ពីការដោះលែងអ្នកបើកបរយន្តហោះបានត្រូវពន្យារពេល។ លោកបានទទួលការកោតសរសើរ បន្ទាប់ពីមានសេចក្តីរាយការណ៍ក្នុងបណ្តាញព័ត៌មានឥណ្ឌាថា បន្ទាប់ពីលោតឆ័ត្រយោងចេញពីយន្តហោះចំបាំង លោកបានលោតចូលក្នុងត្រពាំងទឹកហើយបានបំផ្លាញឯកសារសំខាន់ ហើយបានលេបផែនទីចូលក្នុងពោះ។ វីដេអូនៃការចាប់ខ្លួនលោកហើយនិងការសួរចម្លើយដោយពួកអាជ្ញាធរប៉ាគីស្ថាន ត្រូវបានគេចែកចាយយ៉ាងទូលំទូលាយនៅក្នុងបណ្តាញព័ត៌មានសង្គម៕